**Verslo srities planuojamų finansinių priemonių išankstinio vertinimo atskirasis priedas prie ataskaitos – Finansinių priemonių Kultūros ir kūrybinių industrijų sektoriuje vertinimo ataskaita**

**2023 m.**

**Turinys**

[1 Įvadas 6](#_Toc129613344)

[1.1 Vertinimo tikslas ir apimtis 6](#_Toc129613345)

[1.2 Vertinimo metodika 6](#_Toc129613346)

[2 Investicijų poreikio analizė 7](#_Toc129613347)

[2.1 KKI sektoriaus situacijos apžvalga 7](#_Toc129613348)

[2.1.1 KKI sektoriaus strateginė darbotvarkė 7](#_Toc129613349)

[2.1.2 KKI sektoriaus situacijos apžvalga 8](#_Toc129613350)

[2.2 Investicijų paklausos vertinimas 9](#_Toc129613351)

[2.3 Finansavimo pasiūlos vertinimas 15](#_Toc129613352)

[2.4 Investicijų trūkumo vertinimas KKI sektoriuje 21](#_Toc129613353)

[3 Kino sektoriaus infrastruktūros finansavimas 22](#_Toc129613354)

[Priedas 1. Interviu respondentų sąrašas 24](#_Toc129613355)

[Priedas 2. Paklausimas Konkurencijos tarybai. 25](#_Toc129613356)

[Priedas 3. Konkurencijos tarybos atsakymas. 27](#_Toc129613357)

# 

**Lentelių sąrašas**

[Lentelė 1. KKI sektoriaus investicijų paklausa (Eur) 14](#_Toc131582420)

[Lentelė 2. Investicijų pasiūla KKI sektoriaus įmonėms 19](#_Toc131582421)

[Lentelė 3. Investicijų pasiūlos paklausos balansas KKI sektoriaus įmonėms 21](#_Toc131582422)

**Paveikslų sąrašas**

[1 paveikslas. Respondentų pasiskirstymas pagal KKI sektorių, kuriuose veikia jų atstovaujama įmonė, skaičių. 9](#_Toc126076911)

[2 paveikslas. Respondentų pasiskirstymas pagal KKI veiklų sektorių, kuriame (–iuose) veikia jų atstovaujama įmonė. 10](#_Toc126076912)

[3 paveikslas. Respondentų pasiskirstymas pagal atstovaujamų įmonių amžių (kiek laiko įmonė vykdo veiklą). 10](#_Toc126076913)

[4 paveikslas. Respondentų pasiskirstymas pagal atstovaujamų įmonių darbuotojų skaičių. 11](#_Toc126076914)

[5 paveikslas. Respondentų pasiskirstymas atsakant į klausimą „Ar per pastaruosius trejus metus (arba nuo įmonės įsteigimo, jei įmonė veikia trumpiau nei trejus metus) kreipėtės išorinio finansavimo jūsų įmonės ekonominės veiklos vykdymui?“. 11](#_Toc126076915)

[6 paveikslas. Respondentų, kurie per pastaruosius trejus metus (arba nuo įmonės įsteigimo, jei įmonė veikia trumpiau nei trejus metus) kreipėsi išorinio finansavimo, prašyto finansavimo gavimas. 12](#_Toc126076916)

[7 paveikslas. Respondentų, nurodžiusių, kad pavyko gauti tik dalį prašyto finansavimo arba finansavimo iš viso nebuvo gauta, įvardytos priežastys. 12](#_Toc126076917)

[8 paveikslas. Respondentų atsakymai į klausimą „Ar jūsų įmonė planuoja per artimiausius trejus metus kreiptis išorinio finansavimo verslo poreikių tenkinimui?“. 13](#_Toc126076918)

[9 paveikslas. Respondentų, nurodžiusių, kad jų įmonė per artimiausius trejus metus planuoja kreiptis išorinio finansavimo verslo poreikių tenkinimui, atsakymai į klausimą „Kokio finansavimo jums reikia?“. 14](#_Toc126076919)

[10 paveikslas. Respondentų, nurodžiusių, kad jų įmonė per artimiausius trejus metus planuoja kreiptis išorinio finansavimo verslo poreikių tenkinimui, nurodytų investicijų poreikis. 13](#_Toc126076920)

[11 paveikslas. INVEGA garantijų priemonių pasiskirstymas pagal prieinamų lėšų kiekį, mln. eurų. 16](#_Toc126076921)

[12 paveikslas. INVEGA paskolų priemonių pasiskirstymas pagal prieinamų lėšų kiekį, mln. eurų. 17](#_Toc126076922)

[13 paveikslas. INVEGA rizikos kapitalo priemonių pasiskirstymas pagal prieinamų lėšų kiekį, mln. eurų. 18](#_Toc126076923)

**Santrumpų sąrašas**

|  |  |
| --- | --- |
| BBIR | Bendrasis bendrosios išimties reglamentas (Reglamentas (ES) Nr. 651/2014) |
| EK | Europos Komisija |
| FM | LR finansų ministerija |
| FP | Finansinė priemonė |
| FT | Finansų tarpininkai |
| INVEGA | UAB „Investicijų ir verslo garantijos“ |
| LR | Lietuvos Respublika |
| KKI | Kultūros ir kūrybinės industrijos |
| KKI infrastruktūra | Filmo studijos ir administracinės patalpos, skirtos kultūros kūrybinėms industrijos veikloms vykdyti |
| KM | Lietuvos Respublikos kultūros ministerija |
| KT | Lietuvos Respublikos konkurencijos taryba |
| LR | Lietuvos Respublika |
| MĮ | Maža įmonė |
| MVĮ | Maža ir vidutinė įmonė |
| NPP | 2021–2030 metų Nacionalinis pažangos planas |
| SVV | Smulkusis ir vidutinis verslas |
| Vertinimas | Kultūros ir kūrybinių industrijų sektoriaus išankstinis (ex–ante) vertinimas |

# Įvadas

Atsižvelgiant į 2021–2027 m. Europos Sąjungos (toliau – ES) sanglaudos politikos reglamentuose (toliau – Reglamentas(–ai)) numatytus reikalavimus ir Strateginio planavimo metodiką, planuojant įgyvendinti finansines priemones (toliau – FP) turi būti parengti planuojamų FP išankstiniai *(ex ante*) vertinimai. Vadovaujantis Reglamento Nr. 2018/0196 52 straipsniu, *ex ante* vertinimas turi apimti šiuos elementus: (a) siūlomą finansinei priemonei skiriamo įnašo sumą ir numatomą sverto poveikį; (b) finansinius produktus, kuriuos numatoma siūlyti, įskaitant galimą poreikį investuotojams taikyti skirtingas sąlygas; (c) siūlomą tikslinę galutinių gavėjų grupę; (d) numatomą finansinės priemonės indėlį, siekiant konkrečių tikslų. Šio e*x ante* vertinimo ataskaita yra struktūruojama remiantis Reglamento reikalavimuose numatytais elementais.

Finansinės priemonės – tai būdas panaudoti ribotus valstybės biudžeto išteklius, teikiant ne vienkartines negrąžinamas subsidijas įmonėms, o skolinant lėšas, investuojant į įmonių kapitalą, teikiant garantijas. FP privalumas – „atsinaujinančios“ lėšos, t. y. paskolinus ar investavus FP skirtas lėšas, jos sugrįžta ir gali būti dar kartą panaudojamos tiems patiems tikslams, tokiu būdu naudojant tas pačias lėšas didesniam subjektų skaičiui suteikti finansavimą.

# Vertinimo tikslas ir apimtis

Šio Kultūros ir kūrybinių industrijų (toliau – KKI ) sektoriaus išankstinio (*ex ante*) vertinimo (toliau – Vertinimas) pagrindinis tikslas – išnagrinėti naujai planuojamų įgyvendinti FP iš ES, valstybės biudžeto lėšų ar kitų finansinių šaltinių poreikį ir atlikti išankstinius vertinimus (*ex ante*) pagal Reglamentų projektuose numatytus metodinius reikalavimus KKI sektoriuje planuojamoms veikloms (įskaitant kino, žaidimų, muzikos, kt. audiovizualinių produktų kūrimui ir gamybai reikiamos infrastruktūros plėtros veiklas). Vertinimo metu buvo analizuojamas išorinis KKI sektoriaus veiklų finansavimo poreikis, ir identifikavus išorinio finansavimo trūkumą, analizuojamos FP alternatyvos ir dizainai, leidžiantys užtikrinti tvarią KKI sektoriaus plėtrą iki 2030 m. Vertinimo metu taip pat buvo siekiama išsiaiškinti suplanuoto filmo studijų ir administracinių patalpų (toliau – KKI infrastruktūra) finansavimo galimybes ir būdą, kuris nepažeistų valstybės pagalbos taisyklių bei užtikrintų optimalų lėšų panaudojimą.

# Vertinimo metodika

Atliekant Vertinimą, buvo taikoma 2014–2020 m. ES investicijų programavimo laikotarpio finansinių priemonių išankstinio vertinimo metodika, kuri, atsižvelgiant į 2021–2027 m. ES investicijų programavimo laikotarpio reglamentų projektų nuostatas, apima 4 pagrindinius elementus (žr. skyriaus „Įvadas“ pirmąją pastraipą).

Taikomi vertinimo metodai daugiausiai apėmė strateginių dokumentų analizę, antrinių šaltinių analizę ir interviu medžiagos analizę[[1]](#footnote-1). Atliekant strateginių dokumentų ir antrinių šaltinių analizę buvo nagrinėjami anksčiau atlikti 2014–2020 m. ES investicijų programavimo laikotarpio vertinimai, anksčiau atlikti finansinių priemonių *ex ante* vertinimai, teisinis reglamentavimas ir kiti viešai prieinami informacijos šaltiniai. Vertinimo metu taip buvo atlikta KKI sektoriaus įmonių anketinė apklausa ir suorganizuoja fokusuota grupinė diskusija su pagrindinių KKI sub-sektorių atstovais. Interviu respondentų ir fokusuotoje grupinėje diskusijoje dalyvavusių asmenų sąrašas yra pateikiamas priede 1.

# Investicijų poreikio analizė

2 skyriuje „Investicijų poreikio analizė“ yra pristatoma KKI sektoriaus situacijos apžvalga. 2.1 skyrelyje yra apžvelgiami KKI sektoriaus plėtros tikslai ir socio-ekonominė situacija. 2.2 skyrelyje yra įvertinama KKI sektoriaus investicijų paklausa, 2.2 skyrelyje – pasiūla, o 2.3 skyrelyje – investicijų pasiūlos–paklausos balansas.

Taip pat yra analizuojama investicijų paklausa, pasiūla ir įvertinamas finansavimo trūkumas. Ši analizė leidžia įvertinti FP kūrimo poreikį KKI sektoriui.

## KKI sektoriaus situacijos apžvalga

## KKI sektoriaus strateginė darbotvarkė

LR kultūros ministro įsakyme dėl kultūros ir kūrybinių industrijų politikos 2015–2021 metų plėtros krypčių patvirtinimo[[2]](#footnote-2) **kultūros ir kūrybinės industrijos (KKI)** yra apibrėžiamos kaip kūrybiškumu, kultūros turiniu ir (arba) intelektiniu kapitalu grindžiamos tarpsektorinės ekonominės veiklos, kuriančios materialius produktus ir (arba) nematerialias intelektines, kultūros arba menines paslaugas, pasižyminčias kūrybine, kultūrine ir ekonomine verte. Kultūros ir kūrybinių industrijų subjektai – viešieji ir privatūs juridiniai bei fiziniai asmenys, vykdantys kultūros ir kūrybinių industrijų veiklas.

Pagrindinis dokumentas, numatantis KKI plėtros ambicijas bei pabrėžiantis KKI sektoriaus svarbą konkurencingumui, yra 2021–2030 metų Nacionalinis pažangos planas[[3]](#footnote-3) (toliau – NPP). NPP nurodoma, jog siekiant 1 NPP strateginio tikslo – pereiti prie mokslo žiniomis, pažangiosiomis technologijomis, inovacijomis grįsto darnaus ekonomikos vystymosi ir didinti šalies tarptautinį konkurencingumą – numatoma skatinti KKI ir stiprinti jų indėlį į aukštos pridėtinės vertės ekonomiką. Remti KKI sektoriaus plėtrą yra konkrečiai numatyta siekiant įgyvendinti 1 strateginio tikslo 1.9 uždavinį „Didinti kultūros ir kūrybinių industrijų potencialą ir skatinti kūrybiniu turiniu grįstų naujų produktų ir paslaugų kūrimą“. Įgyvendinat šį uždavinį numatoma formuoti kūrybingumą skatinančią aplinką, naudoti didžiuosiuose šalies miestuose sutelktą kūrybingumo potencialą jo plėtrai vietos ir tarptautiniu lygiu, stiprinti kūrybines kompetencijas ir gebėjimus efektyviai naudoti kūrybos potencialą kaip vieną didžiausių pridėtinių verčių generuojantį ekonominį išteklių naujiems produktams kurti, paslaugoms teikti, pridėtinei vertei didinti. Šio uždavinio įgyvendinimo sėkmingumą matuoja rodiklis „Kultūros sektoriaus sukuriama BVP dalis nuo viso šalies sukuriamo BVP“. KKI sektoriaus reikšmę ekonomikoje planuojama padidinti iki 3 proc. 2030 m. nuo 2,17 proc. lygio 2019 m.

KKI sektoriaus plėtros reikšmė taip pat yra svarbi įgyvendinant 1.11 uždavinį „Skatinti prekių ir paslaugų eksportą“. Lietuvos KKI sektoriaus eksporto potencialas iki šiol yra ne iki galo išnaudojamas ir atitinkamai atsilieka lyginat su kitomis šalimis. Atsižvelgiant į tai, eksporto skatinimui yra būtinos technologinės ir infrastruktūrinės investicijos leisiančios optimaliai išnaudoti KKI produktus ir paslaugas lietuviškos kilmės eksporto didinimui. KKI sektoriaus eksporto potencialo didinimą matuoja rodiklis 1.11.4 „Audiovizualinių ir susijusių paslaugų eksportas“. Siekiama, kad iki 2030 būtų eksportuojama 27,9 mln. Eur vertės paslaugų, kai tuo tarpu 2019 m. eksportas siekia 21,1 mln. Eur.

Tuo tarpu KKI svarba užimtumo bei socio–kultūriniams aspektams yra pabrėžiama įgyvendinant 4 NPP strateginį tikslą – stiprinti tautinį ir pilietinį tapatumą, didinti kultūros skvarbą ir visuomenės kūrybingumą. Šiame tiksle pabrėžiama, jog COVID–19 pandemija privertė ieškoti inovatyvių kūrybinės raiškos, kultūros sklaidos ir paslaugų prieinamumo būdų, o veikiamas globalios skaitmenizacijos, audiovizualinių ir multimedijų sektorius pasikeitė iš esmės: pakito gamybos, sklaidos ir vartojimo būdai, augo paklausa ir jos greitis. Karantino sąlygomis dar labiau išaugo skaitmeninių, virtualių paslaugų paklausa, o KKI sektorius tapo svarbiu ištekliumi ne tik kuriant virtualų, skaitmeninį turinį, bet ir atrandant ir pasiūlant naujus paslaugų sklaidos kanalus bei formas. KKI sektoriaus sąlygų gerinimas ir, atitinkamai, KKI sektoriaus svarba yra pabrėžiama įgyvendinant 4 tikslo 4.2 uždavinį „Gerinti sąlygas kuriantiems Lietuvoje ir didinti Lietuvos kultūros sklaidą užsienyje“. Šio uždavinio pasiekimą matuojantys rodikliai 4.2.1–4.2.4 numato gerinti darbo rinkos sąlygas KKI sektoriuje bei didinti KKI sektoriaus veiklų tarptautiškumą.

Apibendrinant aukščiau pristatytą NPP tikslų ir uždavinių iki 2030 m. apžvalgą, galima teigti, kad KKI sektoriaus ir KKI veiklų plėtra yra labai svarbi stengiantis atliepti socialinius iššūkius, kuriant socialines inovacijas, tvarią ir įtraukią darbo rinką bei skatinant kultūros paslaugų raidą. Toliau yra pristatoma KKI sektoriaus situacijos apžvalga ir identifikuojami pagrindiniai trukdžiai, keliantys riziką iki 2030 m. nepasiekti nacionalinėje strateginėje darbotvarkėje keliamų KKI sektoriaus tikslų.

## KKI sektoriaus situacijos apžvalga

Remiantis Valstybės duomenų agentūros duomenimis[[4]](#footnote-4), 2021 m. KKI sektoriaus įmonės iš viso sudarė apie 4,8–5 proc. visų Lietuvoje veikiančių ūkio subjektų. Šiose KKI sektoriaus įmonėse iš viso 2021 m. dirbo 49,17 tūkst. darbuotojų arba 3,6 proc. visų užimtųjų Lietuvoje. Pastaruosius kelis metu pastebimas stabilus užimtųjų skaičiaus augimas KKI sektoriaus įmonėse – 2019 m. ir 2020 m. užimtųjų skaičius atitinkamai siekė 48,75 ir 49,12 tūkst. užimtųjų. 2021 m. KKI sektoriaus sukuriama produkcija buvo verta 1,94 mlrd. Eur, o bendra sukurta pridėtinė vertė siekė 1 mlrd. Eur. Žvelgiant į atskirus KKI veiklų sektorius[[5]](#footnote-5), daugiausia pridėtinės vertės buvo sukuriama **KKI veiklų: turizmo, švietimo sektoriuje (506,16 mln. Eur)**. Šiame sektoriuje didžiausia pridėtinė vertė buvo kuriama bibliotekų, archyvų, muziejų ir kitoje kultūrinėje veikloje (185,49 mln. Eur) bei švietimo veikloje (174,08 mln. Eur). **Dizaino, projektavimo ir leidybos sektoriuje sukurta pridėtinė vertė siekė 347,38 mln. Eur**, o šiame sektoriuje didžiausią pridėtinę vertę kūrė spausdinimas ir įrašytų laikmenų tiražavimas (132,19 mln. Eur) bei kita profesinė, mokslinė ir techninė veikla (73,77 mln. Eur). **Kino sektorius ir audiovizualinės medijos 2021 m. sukūrė pridėtinės vertės už maždaug 148,43 mln. Eur**, o šiame sektoriuje didžiausią pridėtinę vertę kūrė programų rengimas ir transliavimas (87,84 mln. Eur), taip pat kino filmų, vaizdo filmų ir televizijos programų gamyba, garso įrašymo ir muzikos įrašų leidybos veikla (44,02 mln. Eur). **Palyginimui su visa šalimi, 2021 m. Lietuvoje sukurta pridėtinė vertė pagal visas ekonomines veiklos rūšis to meto kainomis siekė 50,196 mlrd. Eur[[6]](#footnote-6), taigi KKI sektorius sudarė beveik 2 proc. visos šalies sukuriamos pridėtinės vertės.** Nors pastaruosius kelis metus buvo stebimas KKI sektoriaus pridėtinės vertės augimas (2017–2021 m. laikotarpiu sektoriaus pridėtinė vertė vidutiniškai augo 5 proc.), sektoriaus reikšmė ekonomikoje menko – nuo 2,2 proc. 2017 m. iki minėtų 2 proc. 2021 m. Atsižvelgiant į tai, galima teigti, kad KKI sektoriaus pridėtinės vertės augimas buvo žemesnis nei likusios ekonomikos. Šiam pokyčiui įtakos turėjo ir COVID-19 pandemija bei jai taikytos valdymo priemonės – KKI buvo vienas labiausiai pandemijos valdymo pasekmių paveiktų sektorių, todėl šio sektoriaus augimas ir indėlis į šalies ekonomiką 2020–2021 m. stipriai sumenko.[[7]](#footnote-7)

Remiantis 2015 m. LR kultūros ministerijos (toliau – KM) atlikta KKI sektoriaus analize[[8]](#footnote-8) ir fokusuotos grupinės diskusijos medžiaga, viena iš priežasčių, paaiškinančių sektoriaus nepakankamai sparčią raidą, yra ribotas finansinių išteklių prieinamumas. KKI sektoriui nėra specialiai pritaikytų finansavimo schemų, kurios leistų geriau pritraukti privačių investuotojų lėšas. Taip pat pastebėtina, kad kredito įstaigos nenori teikti kredito, finansavimo paslaugų kūrybiniams verslams. Pagrindinės kredito įstaigų nenorėjimo teikti finansavimo priežastys: didesnė KKI įmonių veiklos rizika nei „tradiciniuose“ prekių ir paslaugų sektoriuose (pvz., apdirbamoji gamyba ir pan.), kredito įstaigų atstovų „nesupratimas“ apie KKI sektoriaus specifiką bei nepakankamas turimo turto lygis ir tipas užstatui. Remiantis fokusuota grupine diskusija, net jeigu ir yra nusprendžiama suteikti finansavimą KKI sektoriaus įmonėms, finansavimas dažnu atveju būna nepakankamas ir nekuriantis prielaidų įmonių plėtrai.

Neadekvatus finansavimo šaltinių užtikrinimas riboja įmonių plėtros galimybes ir dalinai paaiškina tai, kad KKI sektoriuje dominuoja labai mažos įmonės ir savarankiškai dirbantys asmenys. Mažo dydžio verslo subjektai turi ribotas eksporto galimybes bei nepakankamai pajėgumų vystyti aukštesnės pridėtinės vertės prekes ir paslaugas. Abu šie veiksniai taip pat prisideda prie ribotų sektoriaus augimo galimybių.

Be minėtos išorinio finansavimo trūkumo problematikos, KKI sektorius pasižymi nepakankamai išvystytais technologiniais, organizaciniais ir infrastruktūros resursais, kurie neleidžia sektoriui atliepti skaitmenizacijos ir globalizacijos iššūkių, taip pat nepakankamu tarpusavio, tarptautiniu ir verslo–mokslo bendradarbiavimu bei kompetencijų ir gebėjimų efektyviai plėtoti bei naudoti KKI potencialą trūkumu. Vis dėlto, kadangi šio vertinimo pagrindinis tikslas yra išorinio finansavimo problematikos vertinimas, tolimesniuose skyreliuose yra vertinama išorinio finansavimo problematika KKI sektoriuje.

## Investicijų paklausos vertinimas

Siekiant išsiaiškinti investicijų paklausos poreikį ir finansavimo prieinamumo problemas KKI sektoriuje, Vertintojai **2022 m. lapkričio 29 d. – gruodžio 12 d. atliko visų identifikuotų KKI sektoriaus įmonių apklausą.** Dalyvauti apklausoje buvo pakviesta 200 KKI sektoriaus atstovų įmonių. Į apklausą atrinktų įmonių sąrašas buvo suderintas su KM. Siekiant praplėsti respondentų sąrašą taip pat buvo susisiekta su „Kurk Lietuvai“ atstovais. „Kurk Lietuvai“ atstovai pasidalino Vertintojų sudaryta anketine apklausa su Lietuvoje veikiančių menų inkubatorių rezidentais. Nepaisant Vertintojų pakartotinių raginimų respondentams pateikti atsakymus į anketinės apklausos klausimus, apklausos anketą pilnai užpildė 59 įmonių atstovai. Pažymėtina, jog tokį mažą dalyvavimo apklausoje mastą galėjo nulemti tai, kad daug potencialių tokio finansavimo gavėjų (startuolių) dar nėra matomi oficialiai įregistruotų verslo subjektų pavidalu, o ilgesnį laikotarpį veikiančios įmonės turi geresnes galimybes gauti išorinį finansavimą arba turi mažesnį tokio finansavimo poreikį, ir todėl nebuvo suinteresuotos pildyti klausimyną.

Siekiant sustiprinti anketinės apklausos rezultatus papildoma kokybine informacija, Vertintojai taip pat dalyvavo fokusuotoje grupinėje diskusijoje su KKI sektoriaus atstovais. Fokusuotos grupinės diskusijos dalyvių sąrašas yra pateikiamas ataskaitos priede 1.


Toliau yra pristatomi anketinės apklausos rezultatai, o skyrelio pabaigoje yra pateikiami anketinės apklausos rezultatų apibendrinimai, kurie yra pagilinti ir papildyti kiekybinėmis įžvalgomis iš fokusuotos grupinės diskusijos.



*1 paveikslas. Respondentų pasiskirstymas pagal KKI sektorių, kuriuose veikia jų atstovaujama įmonė, skaičių.*

Šaltinis: sudaryta Vertintojų, remiantis KKI įmonių atstovų anketinės apklausos rezultatais.


Kaip pavaizduota 1 paveiksle, didžioji dalis (71 proc.) apklausoje dalyvavusių respondentų atstovavo įmones, kurios veikia tik viename KKI sektoriuje, o beveik penktadalis (18 proc.) apklaustųjų atstovavo įmones, kurios veikia dviejuose šios srities sektoriuose. Vienas iš 25 apklaustųjų (4 proc.) nurodė, kad jų atstovaujama įmonė veikia trijuose KKI sektoriuose, o vienas iš 14 (7 proc.) respondentų teigė, kad jų įmonė nevykdo ekonominės veiklos KKI.



*2 paveikslas. Respondentų pasiskirstymas pagal KKI veiklų sektorių, kuriame (–iuose) veikia jų atstovaujama įmonė.*

Šaltinis: sudaryta Vertintojų, remiantis KKI įmonių atstovų anketinės apklausos rezultatais


Pagrindinis KKI veiklų sektorius, kurį atstovavo daugiausiai respondentų, buvo kino ir audiovizualinės medijos – 70 proc. nurodė, jog jų atstovaujama įmonė veikia šiame sektoriuje. Kiek daugiau nei kas ketvirtas (27 proc.) apklaustasis nurodė, jog jų įmonė veikia dizaino, projektavimo ir leidybos sektoriuje. Tik 3 proc. respondentų nurodė, jog jų atstovaujama įmonė veikia kitų KKI veiklų: turizmo, švietimo sektoriuose (žr. 2 paveikslą).



*3 paveikslas. Respondentų pasiskirstymas pagal atstovaujamų įmonių amžių (kiek laiko įmonė vykdo veiklą).*

Šaltinis: sudaryta Vertintojų, remiantis KKI įmonių atstovų anketinės apklausos rezultatais


Žvelgiant į apklausos dalyvių atstovaujamų įmonių amžių, apklausoje daugiausiai dalyvavo brandžių įmonių atstovai – 7 iš 10 apklaustųjų nurodė, jog jų atstovaujama įmonė savo veiklą vykdo ilgiau nei 5 metus. Kas devintas (11 proc.) apklausos dalyvis teigė, jog jo atstovaujama įmonė veiklas vykdo nuo 3 iki 5 metų, o kas dešimto (10 proc.) respondento atstovaujama įmonė yra itin jauna – veikia iki 1 metų. 8 proc. apklaustųjų nurodė, kad jų įmonė veiklas vykdo nuo 1 iki 3 metų.

**

*4 paveikslas. Respondentų pasiskirstymas pagal atstovaujamų įmonių darbuotojų skaičių.*

Šaltinis: sudaryta Vertintojų, remiantis KKI įmonių atstovų anketinės apklausos rezultatais

Tyrime dalyvavo daugiausia mažų įmonių atstovai – daugiau nei pusė (58 proc.) respondentų nurodė, kad šiuo metu jų atstovaujama įmonė yra maža – turi nuo 1 iki 5 darbuotojų. Penktadalio apklaustųjų (21 proc.) atstovaujamos įmonės darbina nuo 6 iki 10 darbuotojų, o panašios dalies (19 proc.) respondentų įmonės turi nuo 11 iki 49 darbuotojų. Tik 2 proc. respondentų nurodė, kad jų atstovaujama įmonė yra didelė – turi nuo 50 iki 249 darbuotojų.



*5 paveikslas. Respondentų pasiskirstymas atsakant į klausimą „Ar per pastaruosius trejus metus (arba nuo įmonės įsteigimo, jei įmonė veikia trumpiau nei trejus metus) kreipėtės išorinio finansavimo jūsų įmonės ekonominės veiklos vykdymui?“.*


Šaltinis: sudaryta Vertintojų, remiantis KKI įmonių atstovų anketinės apklausos rezultatais

**61 proc. respondentų nurodė, jog per pastaruosius trejus metus (arba nuo įmonės įsteigimo, jei įmonė veikia trumpiau nei trejus metus) kreipėsi išorinio finansavimo įmonės ekonominės veiklos vykdymui** (žr. 5 paveikslą). Daugiausiai (43 proc.) šių apklaustųjų teigė, kad išorinio finansavimo kreipėsi į ES paramą administruojančias įstaigas (pvz., UAB „Investicijų ir verslo garantijos“ (toliau – INVEGA), Inovacijų agentūrą) ir (arba) į valstybės institucijas dėl finansinės paramos (lengvatinių kreditų, subsidijų ir pan.). Beveik trečdalis (31 proc.) respondentų, kurie kreipėsi išorinio finansavimo įmonės ekonominės veiklos vykdymui, kreipėsi į kredito įstaigas (komercinius bankus, kredito unijas, faktoringo bendroves ir kt.). Vienas iš apklaustųjų išorinio finansavimo taip pat kreipėsi į privačius investuotojus (rizikos kapitalą, verslo angelus, akceleratorius ir kt., o kas septintas (14 proc.) nurodė, jog kreipėsi į kitas įstaigas (žr. 6 paveikslą).

**39 proc. įmonių nurodė kad per pastaruosius trejus metus išorinio finansavimo nesikreipė** (žr. 5 paveikslą). Pagrindine nesikreipimo priežastimi trečdalis šių apklaustųjų (33 proc.) išskyrė nepalankias išorinio finansavimo sąlygas, ketvirtadalis (25 proc.) atsakė, kad buvo pakankamas nuosavų lėšų dydis, todėl papildomas finansavimas nebuvo būtinas. Kas penktas respondentas (21 proc.) teigė, kad pagrindine nesikreipimo priežastimi buvo nenoras priklausyti nuo išorinio subjekto, o 8 proc. apklausos dalyvių nurodė, kad nesikreipė dėl per didelės prašomos perleisti įmonės nuosavybės dalies. Dar 13 proc. apklaustųjų nurodė kitas nesikreipimo priežastis (žr. 6 paveikslą).

**Beveik pusė (47 proc.) apklaustųjų, kurie atsakė, jog per pastaruosius trejus metus (arba nuo įmonės įsteigimo, jei įmonė veikia trumpiau nei trejus metus) kreipėsi išorinio finansavimo, atsakė, kad pavyko gauti tik dalį prašyto finansavimo**. Vienas iš trijų (33 proc.) respondentų atsakė, kad pavyko gauti visą prašytą finansavimą, o kas aštuntam (13 proc.) apklaustajam prašyto finansavimo gauti nepavyko, nes paraiška finansavimui gauti buvo atmesta (arba buvo panašios aplinkybės). 7 proc. apklausos dalyvių, prašiusių išorinio finansavimo, nurodė, kad prašyto finansavimo negavo, nes jo patys atsisakė dėl netenkinančių finansavimo sąlygų (žr. 7 paveikslą).

**Pusė (50 proc.) apklaustųjų, nurodžiusių, kad jų netenkino išorinio finansavimo sąlygos, teigė, kad jų netenkino reikalavimai dėl fizinių asmenų laidavimų ar garantijų**. Ketvirtadalis (25 proc.) respondentų taip pat įvardijo, kad jų netenkino lėtas finansavimo gavimas, dar ketvirtadalis (25 proc.) teigė, kad finansavimo buvo atsisakyta dėl reikalavimų dėl turto įkeitimo (žr. 7 paveikslą).



*6 paveikslas. Respondentų, kurie per pastaruosius trejus metus (arba nuo įmonės įsteigimo, jei įmonė veikia trumpiau nei trejus metus) kreipėsi išorinio finansavimo, prašyto finansavimo gavimas.*


Šaltinis: sudaryta Vertintojų, remiantis KKI įmonių atstovų anketinės apklausos rezultatais



*7 paveikslas. Respondentų, nurodžiusių, kad pavyko gauti tik dalį prašyto finansavimo arba finansavimo iš viso nebuvo gauta, įvardytos priežastys.*

Šaltinis: sudaryta Vertintojų, remiantis KKI įmonių atstovų anketinės apklausos rezultatais


**Beveik ketvirtadalis (23 proc.) respondentų, nurodžiusių, kad prašyto finansavimo pavyko gauti tik dalį arba jo iš viso nepavyko gauti, teigė, kad to priežastis buvo per didelė vykdomo verslo rizika**(žr. 7 paveikslą). Penktadalis (20 proc.) apklaustųjų teigė, kad (viso) finansavimo gauti nepavyko dėl trūkstamų nuosavų lėšų. 13 proc. apklaustųjų nurodė, kad finansavimo nepavyko gauti arba pavyko gauti tik dalį dėl to, kad, išorinio finansuotojo nuomone, jų projektas yra neatsiperkantis. Kas dešimtas (po 10 proc.) respondentas kaip esminę priežastį išskyrė, išorinio finansuotojo nuomone, prastus jų įmonės finansinius rodiklius bei per mažą užstatą (ar jo neturėjimą). 15 proc. respondentų taip pat nurodė kitas priežastis.



*8 paveikslas. Respondentų atsakymai į klausimą „Ar jūsų įmonė planuoja per artimiausius trejus metus kreiptis išorinio finansavimo verslo poreikių tenkinimui?“.*

Šaltinis: sudaryta Vertintojų, remiantis KKI įmonių atstovų anketinės apklausos rezultatais

Siekiant išsiaiškinti finansavimo paklausą ateityje įmonių buvo teiraujamasi, ar per artimiausius 3-5 metus įmonės planuoja kreiptis išorinio finansavimo verslo poreikių tenkinimui. **Dauguma apklaustųjų (59 proc.) nurodė, kad per artimiausius trejus metus planuoja kreiptis išorinio finansavimo.** Beveik trečdalis (30 proc.) respondentų nurodė, kad nežino, o kas devintas apklausos dalyvis (11 proc.) teigė, kad išorinio finansavimo verslo poreikių tenkinimui per artimiausius trejus metus kreiptis neketina (žr. 8 paveikslą).



*9 paveikslas. Respondentų, nurodžiusių, kad jų įmonė per artimiausius trejus metus planuoja kreiptis išorinio finansavimo verslo poreikių tenkinimui, nurodytų investicijų poreikis.*

Šaltinis: sudaryta Vertintojų, remiantis KKI įmonių atstovų anketinės apklausos rezultatais


Didžioji dalis įmonių (46 proc.), kurios nurodė, kad per artimiausius trejus metus planuoja kreiptis išorinio finansavimo verslo poreikių tenkinimui, nurodė, kad joms prireiks daugiau nei 3 mln. Eur investicijoms. 15 proc. įmonių nurodė, kad reikės mažiau nei 25 000 Eur investicijoms, dar šiek tiek daugiau nei dešimtadalis (11 proc.) nurodė, kad investicijoms reikės 300 000–1,5 mln. Eur investicijoms (žr. 9 paveikslą).

Siekiant pristatytus rezultatus ekstrapoliuoti ir apskaičiuoti investicijų paklausą, aukščiau esančiame paveiksle pavaizduoto klausimo intervalinius atsakymo variantus Vertintojai sugrupavo į apatinį, vidurinį ir viršutinį rėžius. Pavyzdžiui, jeigu atsakymo variantas buvo „<150 001 – 300 000 Eur”, apatinis atsakymo rėžis numatė 150 001 Eur, vidurinis 225 000 Eur, o viršutinis 299 999 Eur. Atsakymų variantų, kuriuose nebuvo aiškiai nurodytos intervalų ribos, atvejais kaip antai „<25 000 Eur“ ir „> 3 mln. Eur“, Vertintojai padarė prielaidą, kad apatinės intervalų ribos yra, atitinkamai, 10 000 ir 3 000 001 Eur, vidurinės – 17 500 Eur ir 4 000 000 Eur, viršutinė – 24 999 Eur ir 5 000 000 Eur. Sugrupavus atsakymus į intervalus, Vertintojai paskaičiavo investicijų paklausą, kurios rezultatai pateikiami žemiau esančioje lentelėje. **Kaip galima matyti pateiktoje lentelėje, KKI sektoriaus įmonių investicijų paklausa varijuoja nuo 9,3 mln. Eur iki 24,3 mln. Eur.**

*Lentelė 1. KKI sektoriaus investicijų paklausa (Eur)*

| **Apatinė riba (Eur)** | **Vidurinė riba (Eur)** | **Viršutinė riba (Eur)** |
| --- | --- | --- |
| 9 320 023 | 16 810 012 | 24 300 000 |

Šaltinis: sudaryta Vertintojų.



*10 paveikslas. Respondentų, nurodžiusių, kad jų įmonė per artimiausius trejus metus planuoja kreiptis išorinio finansavimo verslo poreikių tenkinimui, atsakymai į klausimą „Kokio finansavimo jums reikia?“.*

Šaltinis: sudaryta Vertintojų, remiantis KKI įmonių atstovų anketinės apklausos rezultatais

Vienas iš trijų (34 proc.) respondentų, teigusių, kad jų įmonė per artimiausius trejus metus planuoja kreiptis išorinio finansavimo, atsakė, jog jiems reikalingos investicinės paskolos. Beveik ketvirtadalis (23 proc.) apklaustųjų nurodė, jog jų įmonei reikalingos apyvartinės paskolos, o beveik penktadalis (19 proc.) respondentų teigė, kad jų įmonės veiklai reikalingas akseleravimas (mentorinimo ir pradinės investicijos). Mažiausiai respondentų (2 proc.) nurodė, kad jų įmonės veiklai reikalingas faktoringas, o panaši dalis (4 proc.) nurodė, kad reikalingas lizingas. Vienas iš vienuolikos (po 9 proc.) apklaustųjų įvardijo rizikos kapitalo investicijų (investicija į įmonės kapitalą) arba kitų finansavimo rūšių poreikį (žr. 10 paveikslą).

Remiantis respondentų įvardintais skirtingų finansavimo rūšių poreikiais bei aukščiau apskaičiuota KKI sektoriaus investicijų paklausa, toliau pateikiama KKI sektoriaus investicijų paklausa pagal skirtingas finansavimo rūšis. Investicinių paskolų poreikis yra didžiausias ir sudaro nuo 3,16 mln. Eur iki 8,26 mln. Eur. Apyvartinių paskolų paklausa sudaro nuo 2,14 mln. Eur iki 5,59 mln. Eur, o akseleravimo (mentorinimo ir pradinių investicijų) paklausa siekia nuo 1,77 mln. Eur iki 4,62 mln. Eur. Rizikos kapitalo investicijų (investicijų į įmonės kapitalą) paklausa siekia nuo 0,84 mln. Eur iki 2,19 mln. Eur, o lizingo paklausa – nuo 0,37 mln. Eur iki 0,97 mln. Eur. Galiausiai, faktoringo paklausa sudaro nuo 0,19 mln. Eur iki 0,49 mln. Eur, o dar nuo 0,84 mln. Eur iki 2,19 mln. Eur sudaro kitų finansavimo rūšių poreikis

Žemiau yra pateikiami anketinės apklausos rezultatų apibendrinimai, kurie yra pagilinami įžvalgomis ir informacijos iš fokusuotos grupinės diskusijos:

* KKI sektoriuje daugiausiai veikia ilgai rinkoje veikiančios įmonės (10 metų ir daugiau);
* Nors dauguma įmonių ir veikia ilgai rinkoje, įmonės dažniausiai yra mažos ir labai mažos. Sektoriuje dominuoja įmonės, kuriose dirba 5-15 žmonių. Remiantis fokusuota grupine diskusija, tokių įmonių generuojamos pajamos (apyvarta) dažniausiai neviršija 1 mln. Eur;
* Reikšminga dalis KKI sektoriaus įmonių kreipiasi išorinio finansavimo, tačiau dažnu atveju negauna ar gauna ne visą prašomą finansavimą dėl žemiau pristatomų priežasčių:
  + KKI sektoriaus įmonės neturi tinkamo užstato. Remiantis anketinių apklausų rezultatais ir fokusuotos grupinės diskusijos metu pateikta informacija, išoriniams finansuotojams priimtiniausias užstatas – NT objektai. Tuo tarpu KKI sektoriaus įmonių didžiausias turtas yra nematerialus turtas (licencijos, autorinės teisės ir pan.), kuris finansuotojams yra nepriimtinas;
  + Jeigu ir yra suteikiamas finansavimas, tai dažniausiai ne visu intensyvumu, t.y. mažiau nei įmonės prašo. Pagrindinė to priežastis – išoriniai finansuotojai nesupranta sektoriaus specifikos ir vykdomos veiklos pobūdžio;
  + Dar viena priežastis ribojanti išorinio finansavimo prieinamumą – finansuotojų reikalavimai įmonėms prisidėti nuosavomis lėšomis ir asmeniniais laidavimais prie projektų finansavimo. Dažnu atveju, KKI sektoriaus įmonės neturi pakankamai nuosavų lėšų prisidėjimui prie projektų ar nėra pasiryžusios suteikti laidavimus;
  + Tais atvejais kai yra suteikiamas finansavimas, taip yra tik dėl to, kad paskolos finansavimo aplikantas „turi pažinčių“ kredito įstaigoje;
  + Alternatyvių finansuotojų (pavyzdžiui, sutelktinio finansavimo platformų) palūkanų normos yra aukštos ir dažnu atveju per aukštos KKI sektoriaus įmonėms.
* Kadangi dauguma įmonių yra mažos, tai pagrindiniai investicijų iššūkiai, su kuriais yra susiduriama, yra investicinių ir apyvartinių lėšų poreikis. Investicinių lėšų poreikis grindžiamas poreikiu atlaisvinti apyvartines lėšas – įsigyti įrangą, vietoj nuomos. KKI atstovų nuomone, sektoriaus pelningumas yra nepakankamas, o projektais grįstas veiklos pobūdis neleidžia užsitikrinti „reguliarių pinigų srautų“.
* Anketinėje apklausoje iš esmės nedalyvavo video žaidimų, reklamos ir televizijos ir kitų medijų įmonių atstovai. Nedalyvavimas apklausoje indikuoja tai, kad šiam KKI sub-sektoriui išorinio finansavimo problema nėra aktuali. Šią įžvalgą patvirtino fokusuota grupinė diskusija. Remiantis fokusuotos grupine diskusija, minėtų KKI sub-sektorių piniginiai srautai yra „susibalansavę“ ir pakankami.
* **KKI sektoriaus įmonių investicijų paklausa per ateinančius 3–5 metus varijuoja nuo 9,3 mln. Eur iki 24,3 mln. Eur.**


## Finansavimo pasiūlos vertinimas

Siekiant išsiaiškinti, ar per ateinančius 3–5 metus rinkoje egzistuoja ir egzistuos finansavimo pasiūla ankstesniame skyrelyje apskaičiuotai investicijų paklausai, vertintojai dalyvavo interviu su INVEGA atstovais, atliko antrinių šaltinių analizę bei INVEGA pateiktų duomenų analizę.

INVEGA administruoja ir įgyvendina įvairaus pobūdžio verslo finansavimo priemones, tad šių priemonių ir jų prieinamų lėšų analizė leidžia identifikuoti finansavimo pasiūlą KKI sektoriaus įmonėms per ateinančius 3–5 metus. INVEGA įgyvendinamų priemonių, kurios yra aktualios KKI sektoriaus įmonėms, analizė yra pristatoma toliau.

Šiuo metu INVEGA tiesiogiai ar netiesiogiai įgyvendina 21 FP, iš kurių 8 yra paskolų FP, 4 garantijų FP ir 9 rizikos kapitalo FP. Remiantis 2022 m. trečio ketvirčio pabaigos duomenimis, garantijoms prieinamų lėšų kiekis siekė maždaug 259,65 mln. Eur. Priemonės „Portfelinės garantijos faktoringo sandoriams 2“ prieinamų lėšų kiekis siekia 10,95 mln. Eur, o šios priemonės įgyvendinimas skirtas verslui gauti apyvartinių lėšų, palengvinti mažų ir vidutinių įmonių (toliau – MVĮ) subjektams prekybinių sandorių finansavimą, siekiant vykdyti ir plėsti verslą. Ši priemonė yra įgyvendinama netiesiogiai (t.y. per finansų tarpininkus). Kitos trys garantijų priemonės yra skirtos verslams gauti tiek apyvartines, tiek investicines lėšas. Priemonės „Individualios garantijos už paskolas ir lizingo sandorius“, kuri yra tiesiogiai įgyvendinama INVEGA ir skirta visoms įmonėms, prieinamų lėšų kiekis siekia beveik 59 mln. Eur. Ši priemonė yra skirta spręsti nepakankamo ar nepatrauklaus finansų įstaigoms užstato problemą ir palengvinti verslui priėjimą prie finansavimo šaltinių. „Pagalbos garantijos už paskolas ir lizingo sandorius“ priemonė yra taip pat įgyvendinama tiesiogiai ir yra skirta palengvinti priėjimą prie finansavimo šaltinių verslams, nukentėjusiems nuo Rusijos Federacijos vykdomos karinės agresijos prieš Ukrainą sukeltos krizės, o šios priemonės prieinamų lėšų kiekis siekia 100 mln. Eur. Ši priemonė taip pat skirta visoms įmonėms. Galiausiai, priemonė „Portfelinės garantijos 3 (PG3)“, kuri yra įgyvendinama netiesiogiai ir kurios prieinamų lėšų kiekis yra 90 mln. Eur, skirta palengvinti smulkiojo ir vidutinio verslo (toliau – SVV) subjektams (mažoms įmonėms ( toliau – MĮ)) paskolų ir lizingo sandorių gavimo verslui kurti, vykdyti ir plėtoti procesus.

Garantijų priemonės padeda spręsti vieną esminių kredito įstaigų nenoro teikti kredito, finansavimo paslaugas KKI sektoriaus įmonėms priežasčių – dažnai KKI sektoriaus įmonių nepakankamą turimo turto lygį (arba tipą) užstatui. Minėtos INVEGA garantijų FP yra prieinamos KKI sektoriaus įmonėms ir šių FP galima maksimali paramos suma vienam subjektui sudaro nuo 750 tūkst. iki 10 mln. Eur (žr. lentelę 2).




*11 paveikslas. INVEGA garantijų priemonių pasiskirstymas pagal prieinamų lėšų kiekį, mln. eurų.*

Šaltinis: sudaryta Vertintojų, remiantis INVEGA pateiktų duomenų analize

Paskolų priemonėms prieinamų lėšų kiekis siekia maždaug 200 mln. Eur. Vienintelė priemonė „Perspektyva“ yra skirta MVĮ inovacijų skatinimui – šia INVEGA tiesiogiai įgyvendinama priemone siekiama skatinti mokslinius tyrimus, technologinę plėtrą bei inovacines veiklas, suteikiant verslo subjektams palankias finansavimo sąlygas paskolų forma. Šios priemonės prieinamų lėšų kiekis siekia apie 19 mln. Eur. Kitos 7 priemonės yra skirtos verslui suteikti investicines ir apyvartines lėšas. „Verslumo skatinimo fondas 3 (VSF3)“ yra vienintelė MĮ skirta priemonė (visos kitos paskolų priemonės skirtos MVĮ), kuria siekiama pagerinti pradedančiajam verslui prieinamumą prie finansavimo šaltinių, skatinant verslumą ir savarankišką užimtumą – šios priemonės prieinamų lėšų kiekis siekia 33 mln. Eur ir ji yra įgyvendinama netiesiogiai. Priemonė „Alternatyva“ yra skirta alternatyvios rinkos skatinimui/SVV skolinimosi per alternatyvius finansuotojus galimybių sudarymui – ši priemonė skirta yra įgyvendinama netiesiogiai ir jos prieinamų lėšų kiekis siekia 40 mln. Eur. Priemonė „Pasidalytos rizikos paskolos (PRP)“ skirta sumažinti finansų tarpininkų kreditavimo riziką, palengvinti finansavimo gavimo procesą verslui kurti, vykdyti ir plėtoti. Priemonė yra įgyvendinama netiesiogiai, o prieinamų lėšų kiekis siekia beveik 5 mln. Eur. Tiesiogiai INVEGA įgyvendinama priemonė „Tiesioginės paskolos „Startuok““, skirta užtikrinti finansinių šaltinių prieinamumą smulkiojo ir vidutinio verslo subjektams, jos prieinamų lėšų kiekis siekia 9,5 mln. Eur. Priemonė „Sutelktinės paskolos „Avietė““ yra skirta sudaryti palankesnes sąlygas SVV subjektams gauti finansavimą per sutelktinio finansavimo platformas jų vykdomiems verslo projektams įgyvendinti, sudarant galimybes SVV subjektams pasiskolinti rizikingiems verslo projektams. Ši priemonė yra įgyvendinama netiesiogiai, o jos prieinamų lėšų kiekis siekia apie 6,2 mln. Eur. Priemonė „Atviras kreditų fondas 2 (AKF2)“ skirta sudaryti palankesnes sąlygas SVV subjektams gauti finansavimą jų vykdomiems projektams įgyvendinti, ypač pirmuose plėtros etapuose, suteikti lėšų rinkai, kad būtų vykdomas skolinimas SVV, skatinant verslo plėtojimą ir investicijas, sumažinti SVV subjektams finansavimo kainą – lengvatinių paskolų, žemesnėmis nei rinkos kaina. Šios priemonės prieinamų lėšų kiekis siekia apie 2,3 mln. Eur.Priemonės „Atviras kreditų fondas 3 (AKF3)“ prieinamų lėšų kiekis siekia apie 85 mln. Eur ir abi šios priemonės yra įgyvendinamos netiesiogiai.

Paskolų priemonės padeda spręsti kitą svarbią KKI sektoriaus įmonių finansavimo problemą – KKI sektoriaus įmonės dažnai yra per mažo dydžio (kaip minėta KKI sektoriaus apžvalgoje, šiame sektoriuje dominuoja labai mažos įmonės ir savarankiškai dirbantys asmenys). Mažų įmonių veikla kredito įstaigų yra dažniau vertinama kaip rizikinga, mažos įmonės taip pat turi ribotas eksporto galimybes bei nepakankamai pajėgumų vystyti aukštesnės pridėtinės vertės prekes ir paslaugas, plėsti savo veiklą. Mažos įmonės kredito įstaigų nuomone taip pat dažnai turi nepakankamą turimo turto lygį ir tipą užstatui. INVEGA paskolų FP yra prieinamos KKI sektoriaus MVĮ ir daugumos šių FP galima maksimali paramos suma vienam subjektui sudaro nuo 500 tūkst. iki 4 mln. Eur (žr. lentelę 2).




*12 paveikslas. INVEGA paskolų priemonių pasiskirstymas pagal prieinamų lėšų kiekį, mln. eurų.*

Šaltinis: sudaryta Vertintojų, remiantis INVEGA pateiktų duomenų analize

Rizikos kapitalo investicijoms prieinamų lėšų kiekis siekia 140,4 mln. Eur. Visos šios priemonės yra skirtos investicijoms į kapitalą, tačiau tik dvi – „Ko-investicinis fondas“ ir „Ko-investicinis fondas II“ – kurių bendras prieinamų lėšų kiekis siekia maždaug 18 mln. Eur, yra tiesiogiai įgyvendinamos INVEGA (kitos – įgyvendinamos netiesiogiai) ir skirtos MVĮ. Priemonė „Ko-investicinis fondas“ siekia gerinti kapitalo prieinamumą didelį augimo potencialą turinčioms įmonėms, skatinti verslo angelų investicijas į verslus, toliau vystyti (plėtoti) šalies rizikos kapitalo investicijoms palankią aplinką, o „Ko-investicinis fondas II“ yra taip pat skirta padidinti mokslinių tyrimų ir eksperimentinės plėtros bei inovacijų veiklų sumaniosios specializacijos srityje aktyvumą privačiame sektoriuje, verslumo lygį ir MVĮ produktyvumą. Priemonės „Baltijos inovacijų fondas (BIF)“ (prieinamų lėšų kiekis – 5,6 mln. Eur) ir „Baltijos inovacijų fondas 2 (BIF2)“ (prieinamų lėšų kiekis – 22,1 mln. Eur) yra rizikos kapitalo fondų fondai, skirti MVĮ, investuojantys į Baltijos šalių rizikos kapitalo fondus, kurie skirti skatinti Lietuvos, Latvijos ir Estijos rizikos kapitalo rinkų vystymąsi, o priemonė BIF2 taip pat siekia užtikrinti visų veiklos stadijų (ypač vėlesnės stadijos) įmonių prieinamumą prie rizikos kapitalo, stambesnių rinkos dalyvių ir investuotojų į rizikos kapitalą pritraukimą bei užtikrinti BIF veiklos tęstinumą. Priemonės „Plėtros fondas I“ (prieinamų lėšų kiekis – 3,7 mln. Eur), „Plėtros fondas II“ (prieinamų lėšų – 9,38 mln. Eur) ir „Plėtros fondai III“ (prieinamų lėšų – 60 mln. Eur) yra skirtos užtikrinti išorinio verslo finansavimo prieinamumą, teikti kapitalą diversifikuoto MVĮ, siekiančių patekti į naujas rinkas arba sektorius, kurti naujus produktus arba kitaip realizuoti plėtros planus, portfelio vystymui. Naujausioji, „Plėtros fondai III“, priemonė yra skirta MVĮ ir įmonėms, turinčioms iki 500 darbuotojų, o pirmosios dvi Plėtros fondų priemonės skirtos tik MVĮ. „Bendrai su verslo angelais investuojantis fondas“ yra į MVĮ nukreipta rizikos kapitalo priemonė, skirta užtikrinti išorinio verslo finansavimo prieinamumą, finansuoti diversifikuotą bendrų investicijų su verslo angelais ir kitais privačiais investuotojais portfelį, taikant bendrąjį požiūrį visose pramonės šakose ir investuojant nuo parengiamojo iki plėtros etapo. Priemonės prieinamų lėšų kiekis siekia beveik 3,6 mln. Eur. Paskutinė priemonė „Akceleratorius 2“ yra nukreipta tik į MĮ ir yra skirta investuoti į greitai augančias MĮ, esančias prieš–ankstyvojoje ir ankstyvojoje stadijoje. Šios priemonės prieinamų lėšų kiekis siekia 18 mln. Eur.

Rizikos kapitalo FP padeda spręsti kitą kredito įstaigų nenoro teikti finansavimo paslaugas KKI sektoriaus verslams problemą – didesnę šio sektoriaus įmonių veiklos riziką, lyginant su „tradiciniuose“ prekių ir paslaugų sektoriuose (pvz., apdirbamoji gamyba ir pan.) veikiančiais verslais. Rizikos kapitalo FP taip pat padeda spręsti nepakankamų pajėgumų vystyti aukštesnės pridėtinės vertės prekes ir paslaugas problemą. INVEGA paskolų FP yra prieinamos KKI sektoriaus MVĮ ir šių FP galima maksimali paramos suma vienam subjektui sudaro nuo 500 tūkst. iki 4 mln. Eur (žr. lentelę 2).



*13 paveikslas. INVEGA rizikos kapitalo priemonių pasiskirstymas pagal prieinamų lėšų kiekį, mln. eurų.*

Šaltinis: sudaryta Vertintojų, remiantis INVEGA pateiktų duomenų analize

Žemiau lentelėje yra pateikta santrauka apie visas INVEGA įgyvendinamas priemones, kurios yra prieinamos KKI sektoriaus įmonėms. **Kaip galima matyti, investicijų, prieinamų KKI sektoriaus įmonėms pasiūla, viršija 600 mln. Eur.**

Praktikoje dėl apskaičiuotos investicijų paklausos konkuruos ne tik KKI sektoriaus įmonės, tačiau ir kitų ekonominės veiklos sektorių įmonės. **Darant prielaidą, kad realus INVEGA prieinamų lėšų kiekis KKI sektoriaus įmonėms yra tiesiogiai proporcingas KKI sektoriaus įmonių daliai nuo visų veikiančių ūkio subjektų skaičius Lietuvoje (4,8–5 proc.), realus investicijų prieinamumas KKI sektoriaus įmonėms siekia 28–30 mln. Eur.**

*Lentelė 2. Investicijų pasiūla KKI sektoriaus įmonėms*

| **Priemonės pavadinimas** | **Priemonės paskirtis** | **Galimi naudos gavėjai** | **Priemonės tipas** | **Įgyvendinimo tipas** | **Galima paramos suma (Eur)** | **Prieinamos lėšos, mln. Eur** | |
| --- | --- | --- | --- | --- | --- | --- | --- |
| Portfelinės garantijos faktoringo sandoriams 2 | Apyvartinės lėšos | MVĮ | Garantijos | Netiesiogiai įgyvendinama (per FT) | 1 875 000 (Įmonių, vykdančių krovinių vežimo keliais veiklą, atveju – 937 500) | 10,95 | |
| Individualios garantijos už paskolas ir lizingo sandorius | Investicinės ir apyvartinės lėšos | Visos įmonės | Garantijos | Tiesiogiai įgyvendinama | Lizingui: SVV iki 3 metų – 750 000;  SVV daugiau nei 3 metai – 1,5 mln.  Paskoloms: SVV – 5 mln.; SVV kai vykdoma arba ketinama vykdyti krovinių vežimo keliais veikla samdos pagrindais arba už atlygį – 750 000. | 58,70 | |
| Pagalbos garantijos už paskolas ir lizingo sandorius | Investicinės ir apyvartinės lėšos | Visos įmonės | Garantijos | Tiesiogiai įgyvendinama | 10 mln. (garantijos intensyvumas – iki 90 proc.) | 100,00 | |
| Portfelinės garantijos 3 (PG3) | Investicinės ir apyvartinės lėšos | MĮ | Garantijos | Netiesiogiai įgyvendinama (per FT) | 1 875 000 (įmonių, vykdančių krovinių vežimo keliais veiklą, atveju – 937 500) | 90,00 | |
| Alternatyva | Investicinės ir apyvartinės lėšos | MVĮ | Paskolos | Netiesiogiai įgyvendinama (per FT) | 500 000 | 40,00 | |
| Verslumo skatinimo fondas 3 (VSF3) | Investicinės ir apyvartinės lėšos | MĮ | Paskolos | Netiesiogiai įgyvendinama (per FT) | N/D | 33,00 | |
| Pasidalytos rizikos paskolos (PRP) | Investicinės ir apyvartinės lėšos | MVĮ | Paskolos | Netiesiogiai įgyvendinama (per FT) | 4 mln. (SVV) | 4,92 | |
| Tiesioginės paskolos „Startuok“ | Investicinės ir apyvartinės lėšos | MVĮ | Paskolos | Tiesiogiai įgyvendinama | 3 mln. (investicijų finansavimo atveju); 200 000 (apyvartinių lėšų papildymo atveju) | 9,50 | |
| Sutelktinės paskolos „Avietė“ | Investicinės ir apyvartinės lėšos | MVĮ | Paskolos | Netiesiogiai įgyvendinama (per FT) | 30 000 | 6,24 | |
| Atviras kreditų fondas 2 (AKF2) | Investicinės ir apyvartinės lėšos | MVĮ | Paskolos | Netiesiogiai įgyvendinama (per FT) | 600 000 | 2,34 | |
| Atviras kreditų fondas 3 (AKF3) | Investicinės ir apyvartinės lėšos | MVĮ | Paskolos | Netiesiogiai įgyvendinama (per FT) | Paskolos dydis neribojamas | 85,10 | |
| Baltijos inovacijų fondas (BIF) | Investicijos į kapitalą | MVĮ | RKF | Netiesiogiai įgyvendinama (per FT) | N/D (fondų fondas) | 5,63 | |
| Baltijos inovacijų fondas 2 (BIF2) | Investicijos į kapitalą | MVĮ | RKF | Netiesiogiai įgyvendinama (per FT) | N/D (fondų fondas) | 22,10 | |
| Plėtros fondas II | Investicijos į kapitalą | MVĮ | RKF | Netiesiogiai įgyvendinama (per FT) | 4 mln. | 9,38 | |
| Plėtros fondai III | Investicijos į kapitalą | MVĮ ir įmonės iki 500 darbuotojų | RKF | Netiesiogiai įgyvendinama (per FT) | N/D | 60,00 | |
| Bendrai su verslo angelais investuojantis fondas | Investicijos į kapitalą | MVĮ | RKF | Netiesiogiai įgyvendinama (per FT) | 1,2 mln. | 3,58 | |
| Akceleratorius 2 | Investicijos į kapitalą | MĮ | RKF | Netiesiogiai įgyvendinama (per FT) | 500 000 | 18,00 | |
| Ko-investicinis fondas | Investicijos į kapitalą | MVĮ | RKF | Tiesiogiai įgyvendinama | 1,6 mln. | 14,48 | |
| Ko-investicinis fondas II | Investicijos į kapitalą | MVĮ | RKF | Tiesiogiai įgyvendinama | 1,2 mln. | 3,51 | |
| Plėtros fondas I | Investicijos į kapitalą | MVĮ | RKF | Netiesiogiai įgyvendinama (per FT) | 2 mln. | 3,74 | |
| Perspektyva | Inovacijų skatinimas | MVĮ | Paskolos | Tiesiogiai įgyvendinama | 1 mln. | 19,12 | |
| **Iš viso (visi sektoriai):** | | | | | | 600,29 |
| **Potenciali pasiūla KKI sektoriaus įmonėms (visų sektorių pasiūla \* 4,8-5 proc.)** | | | | | | 28-30 |

Šaltinis: sudaryta Vertintojų.

## Investicijų trūkumo vertinimas KKI sektoriuje

Siekiant įvertinti investicijų pasiūlos paklausos balansą, Vertintojai palygino 2.2 skyrelyje paskaičiuotų investicijų paklausą su 2.3 skyrelyje paskaičiuota investicijų pasiūla. Kaip galima matyti žemiau pateiktoje lentelėje, investicijų pasiūla viršija investicijų paklausą. **Teigiamas investicijų balansas varijuoja nuo 4,5 mln. Eur iki 19,49 mln. Eur.** Atsižvelgiant į teigiamą investicijų balansą, galima prieiti prie išvados, kad papildomų priemonių kūrimas KKI sektoriaus įmonėms per ateinančius 3–5 metus nėra tikslingas.

*Lentelė 3. Investicijų pasiūlos paklausos balansas KKI sektoriaus įmonėms*

|  |  |  |  |  |
| --- | --- | --- | --- | --- |
| Apatinė investicijų paklausos riba (Eur) | Vidurinė investicijų paklausos riba (Eur) | Viršutinė investicijų paklausos riba (Eur) | Investicijų pasiūla (Eur) | **Investicijų balansas (Eur)** |
| 9 320 023 | 16 810 012 | 24 300 000 | 28 814 148 - 30 014 737 | **4 515 148 - 19 494 125** |

Šaltinis: sudaryta Vertintojų

Investicijų poreikio analizės išvados indikuoja, kad nors KKI sektoriuje išorinio finansavimo problema yra aktuali, INVEGA įgyvendinamos priemonės šias problemas sprendžia. Kaip buvo aprašyta ankstesniame skyrelyje, platus INVEGA priemonių sąrašas, nukreiptas į įvairaus dydžio ir vystymosi etapo įmones, leidžia atliepti daugumos įmonių, kurios panašiai kaip ir KKI sektoriaus įmonės, negali gauti finansavimo rinkoje dėl verslo rizikingumo ir užstato nepakankamumo, poreikius.

Viena iš priežasčių, kodėl šiuo metu KKI sektoriaus įmonės negali optimaliai pasinaudoti INVEGA lėšomis, remiantis fokusuota grupine diskusija, yra daugumos KKI sektoriaus atstovų, panašiai kaip ir daugumos smulkaus verslo atstovų, finansų raštvedybos įgūdžių ir finansų valdymo patirties trūkumas. Šių įgūdžių trūkumas lemia tarpusavio supratimo ir komunikacijos su INVEGA problemas. Dažnai KKI sektoriaus įmonės net nežino nuo ko pradėti, kad galėtų pasinaudoti INVEGA priemonėmis. Atsižvelgiant į tai, KKI sektoriaus atstovų nuomone, yra didžiulė paklausa „finansinių sprendimų biurui“ / „finansų konsultantų paslaugoms“. Toks „biuras“ ar „paslaugos“ galėtų būti kaip mediatorius tarp KKI sektoriaus įmonių ir INVEGA užtikrinantis ne tik INVEGA priemonių žinomumą tarp KKI sektoriaus įmonių, tačiau ir padedantis paraiškos paramai gauti klausimais. Tokio „biuro“ įsteigimas arba paslaugų teikimas yra Inovacijų agentūros atsakomybė, tačiau KM, norėdama, kad būtų sprendžiama minėta KKI sektoriaus atstovų kompetencijų trūkumo problema, turėtų bendradarbiauti su Inovacijų agentūra, siekiant įgyvendinti tokias pagalbos priemones. KM bendradarbiaudama su Inovacijų agentūra ir KKI sektoriaus atstovais galėtų identifikuoti kokie mokymai (kaip antai, paraiškos rengimo, projektų vertinimo ir pan.) yra aktualiausi ir kuriantis didžiausią pridėtinę vertę KKI sektoriaus atstovams siekiant pastariesiems kuo efektyviau pasinaudoti INVEGA finansinėmis priemonėmis.

Kaip minėta, remiantis atlikta analize, šiuo metu nematoma poreikio kurti atskirą FP KKI sektoriaus įmonėms, tačiau jeigu ateityje aplinkybės pasikeistų (pablogėtų socio-ekonominė situacija, būtų išnaudotos INVEGA priemonės ir pan.), būtų galima svarstyti galimybę gerinti KKI sektoriaus įmonių finansavimo sąlygas. Vienas sprendimo būdas yra jau dabar sukurtų priemonių rėmuose gerinti investicijų prieinamumą KKI sektoriaus įmonėms, KM skiriant papildomas lėšas į jau pradėtas įgyvendinti priemones. Nors šiuo metu nėra „išdirbtų“ mechanizmų, kaip naujas asignavimų valdytojas galėtų prisijungti ir (ar) įnešti lėšas į jau veikiančias priemones, vienas iš būdų yra galimybė KM prie priemonių įgyvendinimo prisijungti INVEGA valdomo fondo lygmenyje. Šiuo atveju asignavimų valdytojas įneštų papildomas lėšas fondo lygmenyje ir taptų „kaip vienas iš priemonės akcininkų“. Kitas būdas yra KM bendradarbiaujant su Ekonomikos ir inovacijų ministerija (ar kita ministerija, kuri yra atsakinga už konkrečios priemonės įgyvendinimą) susitarti ir pakeisti esamų priemonių sąlygas, numatant tinkamesnes finansavimo sąlygas KKI sektoriaus įmonėms.

# Kino sektoriaus infrastruktūros finansavimas

Kaip minėta anksčiau, KKI sektoriaus įmonėms nusprendus finansuoti projektų (įskaitant infrastruktūros (kaip antai, kino infrastruktūros) projektus) įgyvendinimą, nėra objektyvių kliūčių pasinaudoti INVEGA teikiamomis FP. Vis dėlto, pagrindinis FP kriterijus, lemiantis kada finansavimas suteikiamas, yra projektų atsiperkamumas. Taigi, kadangi nėra objektyvių kliūčių pasinaudoti FP, patys KKI sektoriaus atstovai turėtų kreiptis į finansavimą teikiančias įstaigas, kurios įvertintų projektą, jo atsiperkamumą ir tinkamumą finansavimui. Kadangi infrastruktūriniai objektai dažniausiai yra finansuojami dotacijų būdu, nes tokie objektai tiesiogiai negeneruoja pajamų, kurios užtikrintų FP atsiperkamumą, Vertintojai papildomai analizavo valstybės pagalbą reglamentuojančius dokumentus ir papildomai konsultavosi su Lietuvos Respublikos Konkurencijos taryba (toliau – KT), kokiu būdu būtų galima papildomai finansuoti infrastruktūrą (konkrečiai, kino filmų studijos ir administracinių patalpų infrastruktūros projektus), nepažeidžiant valstybės pagalbos taisyklių bei užtikrinant optimalų viešų lėšų panaudojimą.

KT buvo pateikta užklausa, kurioje buvo prašoma suteikti konsultaciją dėl finansavimo galimybių kino filmų studijos ir administracinių patalpų infrastruktūros projekto (toliau – kino studijos infrastruktūros projektas) įgyvendinimui, kai didžiausias investicijų poreikis tektų su kino filmų studijos įkūrimu susijusių investicijų finansavimui (nekilnojamo turto įsigijimas, statybos darbai, reikiamos įrangos įsigijimas), o mažesnioji dalis – administracinių patalpų statybai. Užklausoje KT Vertintojai pateikė KT specialistams visą Vertintojams žinomą informaciją apie kino studijos infrastruktūros objektą: projekto sąmatą ir pagrindines sąmatos išlaidų eilutes, numatomus infrastruktūros įveiklinimo būdus ir pajamų šaltinius, numatomus infrastruktūros statytojus ir valdytojus. Šią informaciją Vertintojai buvo surinkę interviu su „Baltic film & Creative Tech Cluster” atstovais metu.

2023 m. sausio 18 d., atsakant į pateiktą užklausą, KT pateikė dokumentą Nr. (1.50Mr-43) 6V, kuriame, remiantis turimais duomenimis, išdėsto KT poziciją. Atkreiptinas dėmesys, kad, kaip nurodoma pateiktame rašte, remiantis KT veiklą reglamentuojančiais LR teisės aktais, KT neturi teisės aiškinti ES teisės aktų nuostatų, todėl pateikiama nuomonė yra rekomendacinio pobūdžio. Pilnas KT išaiškinimas ir paklausimas KT pateikiamas atskiruose, prie vertinimo ataskaitos pridėtuose, prieduose.

Apibendrinant vertintojų atliktą analizę ir KT pateiktą nuomonę, manytina, kad, pagal dabar turimą informaciją, finansinė parama kino studijos infrastruktūros projektui galimai galėtų būti suteikta kaip (a) regioninė investicinė pagalba pagal BBIR[[9]](#footnote-9) 14 str.; arba (b) notifikuojant atskirą valstybės pagalbos schemą pagalbai, atitinkančiai Sutarties dėl Europos Sąjungos veikimo 107 str. 3 dalies reikalavimus.

Svarbu pabrėžti, kad šiuo metu galimybė pasinaudoti Bendrojo bendrosios išimties reglamento (BBIR) leidžiamomis išimtimis ir finansinę paramą kino studijos infrastruktūros projektui teikti pagal regioninės investicinės pagalbos schemą negali būti patvirtinta, dėl trūkstamos patvirtintos informacijos apie planuojamą projektą – koks juridinis asmuo (asmenys) dalyvautų naujojo objekto vystyme ir valdyme, kaip būtų organizuojamas pagalbos gavėjo atrankos procesas, kaip būtų valdomas objektas, tinkamų finansuoti išlaidų suma ir pan. Taip pat svarbu papildomai įvertinti faktą, kad regioninė investicinė pagalba teikiama laikantis patvirtinto 2022 m. sausio 1 d. – 2027 m. gruodžio 31 d. laikotarpio Lietuvos Respublikos regioninės pagalbos žemėlapio[[10]](#footnote-10) nuostatų dėl didžiausio leistino pagalbos intensyvumo, kuris varijuoja priklausomai nuo regiono, įmonės dydžio ir projekto reikalavimus atitinkančių išlaidų dydžio

Pagalbą skiriant ne pagal BBIR, apie pagalbos schemą būtina pranešti EK ir sulaukti jos patvirtinimo, kaip tai numatyta Sutarties dėl Europos Sąjungos veikimo 108 str. 3 dalyje. Šiuo atveju visos projekto įgyvendinimo detalės turėtų būti aprašytos ir pateiktos pranešime Komisijai dėl planuojamos valstybės pagalbos schemos, kad būtų atliktas regioninės pagalbos suderinamumo vertinimas reglamentuotas Regioninės valstybės pagalbos gairėse[[11]](#footnote-11). Notifikuojant individualios pagalbos schema Komisijai, būtų sumažintos rizikos dėl galimų valstybės pagalbos pažeidimų teikiant paramą kino studijos infrastruktūros projektui.

**Atsižvelgiant į atliktą galiojančio valstybės pagalbos reglamentavimo apžvalgą bei KT raštu ir, papildomai, žodžiu pateiktus paaiškinimus, Vertintojai rekomenduoja KM apsvarstyti galimybes paramą kino studijos infrastruktūros objektui planuoti pagal atskirą individualios investicinės pagalbos schemą ir apie ją pranešti Komisijai.**

# Priedas 1. Interviu respondentų sąrašas

|  |  |  |
| --- | --- | --- |
| **Interviu atlikimo / fokusuotos grupinės diskusijos data** | **Respondentai** | **Atstovaujama institucija** |
| 2022–10–24 | Romanas Matulis  Povilas Lėckas  Ramojus Petrauskas  Aistė Litvinaitė-Jablonskienė | Baltic film & Creative Tech Cluster |
| 2021–01–08 | Junona Bumelytė | Europos investicijų bankas |
| 2022–12–21 | Edita Sabalionytė | Nacionalinė kūrybinių ir kultūrinių industrijų asociacija |
| Algirdas Orantas | Lietuvos dizaino asociacija |
| Romanas Matulis  Aistė Litvinaitė-Jablonskienė | Baltic film and creative tech klasteris |
| Jevgenij Sokolov | Klaipėdos laisvalaikio asociacija |
| Reda Bernotaitė | UAB „Brazzistudio“ |
| 2023–01–04 | Ausma Bartkutė  Inga Beiliūnienė | UAB „Investicijų ir verslo garantijos“ |

# Priedas 2. Paklausimas Konkurencijos tarybai.

*LR finansų ministerija skatina asignavimų valdytojus 2021–2027 m. programavimo laikotarpiu tęsti 2014–2020 m. programavimo laikotarpiu pradėtas įgyvendinti finansines priemones (toliau – FP) ir skatina svarstyti įgyvendinti FP tose valstybės valdymo srityse, kuriose FP iki šiol nebuvo įgyvendintos. Viena iš tokių sričių, kurioje matomas FP poreikis, yra kultūros kūrybinių industrijų (toliau – KKI) sektoriaus veiklos, skirtos socialinių ir technologinių inovacijų skatinimui, jaunimo užimtumo, įsidarbinimo galimybių ir tvarių darbo vietų kūrimui.*

*LR kultūros ministerija (toliau – KM) nori pasinaudoti FP mechanizmu ir suteikti finansavimą vieno projekto įgyvendinimi – kino filmų studijos ir administracinių patalpų infrastruktūros kūrimui. Remiantis anksčiau atliktais sąmatų skaičiavimas, investicijų poreikis tokiai infrastruktūrai galėtų sudaryti 20-30 mln. Eur. Didžiausias investicijų poreikis tektų su kino filmų studijos įkūrimu susijusių investicijų finansavimui: NT turto įsigijimui, statybos darbams bei reikiamos įrangos įsigijimui. Likusi ir mažesnioji investicijų dalis tektų administracinių patalpų statybai.*

*Remiantis parengta projekto sąmata ir interviu su projekto rengėjais medžiaga, kino studijos infrastruktūra būtų įveiklinama atviros prieigos principu – infrastruktūra naudotųsi audiovizualinės produkcijos kūrėjai, kurie mokėtų infrastruktūros valdytojui infrastruktūros panaudos mokestį (t.y. mokėtų už teisę naudotis infrastruktūra). Papildomas pajamų šaltinis būtų administracinių patalpų įveiklinimas. Tikimasi, kad šalia kino studijos / kino studijoje esančiose administracinė patalpose įsikurs didelė dalis Lietuvoje veikiančių filmų kūrėjų bei su filmų kūrimu ir audiovizualinių medijų produktų aptarnavimu susijusių verslų. Taigi, pagrindiniai kuriamos infrastruktūros pajamų šaltiniai būtų du:* ***administracinių patalpų nuomos mokesčiai*** *bei* ***infrastruktūros naudojimo mokesčiai.***

*Remiantis interviu medžiaga su KM, KM neplanuoja pati įgyvendinti ir valdyti sukurtino infrastruktūros ir administracinių patalpų objekto. KM planuoja atiduoti visą projekto įgyvendinimą privačiam subjektui. Baigus privačiam subjektui įgyvendinti projektą, šis privatus subjektus ir valdytų sukurtiną infrastruktūrą ir administracinių patalpų objektą.*

*Nors KM planuoja perduoti projekto įgyvendinimą privačiam subjektui, šiuo metu rinkoje nėra nė vienos KKI sektoriaus įmonės, kuri galėtų įgyvendinti projekto savo lėšomis ar sugebėtų pritraukti reikiamų lėšų kiekį, kuris leistų įgyvendinti projektą. Pagrindinės priežastys, neleidžiančios KKI sektoriaus įmonėms sėkmingai pritraukti finansavimo yra:*

* *KKI įmonės neturi pakankamai užstato, kuris būtų priimtinas išoriniams finansuotojams (komerciniams bankams ir kredito unijoms). Pagrindinis KKI įmonių disponuojamas turtas: intelektualinė nuosavybė (t.y. nematerialus turtas). Tuo tarpu išoriniams finansuotojams priimtinas užstatas yra materialusis turtas (NT objektai ir pan.);*
* *KKI įmonėms yra nepriimtina, kad finansuotojai reikalauja laidavimų iš įmonių. Vis dėlto, remiantis naujausio interviu medžiaga su įvairiomis KKI sektoriaus įmonės, įmonės šiuo metu svarsto / vertina galimybes suteikti reikiamas garantijas ir / arba prisidėti nuosavu turtu siekiant gauti finansavimą;*
* *Alternatyvių finansuotojų (pvz., sutelktinio finansavimo įstaigų ir pan.) palūkanos KKI sektoriaus įmonėms yra per aukštos. Ir nors įmonės žino, kad su INVEGOS priemonių pagalba galima palūkanas susimažinti, palūkanos vis tiek yra per aukštos net turint INVEGOS palūkanų kompensacija;*

*KM svarsto galimybę sukurti dotacijų priemonę, kuri padėtų atrinktinai KKI sektoriaus įmonei ar įmonių grupei gyvendinti projektą, tačiau KM yra įsitikinusi, kad to negalima būtų padaryti dėl valstybės pagalbos, tame tarp ir de minimis, ribojimų. Atsižvelgiant į aukščiau pristatytą situaciją norėtume užduoti klausimus susijusius su valstybės pagalbos problematika.*

* ***Koks yra maksimalus subsidijos intensyvumas ir maksimali suma vienam projektui / įmonei?*** *KM nuomone, ministerija negali finansuoti kino studijų infrastruktūros dėl valstybės pagalbos apribojimų – BBIR 54 str. numato išimtį kino gamybai, bet išimtis netaikoma kino studijų infrastruktūrai. Vis dėlto BBIR 4 straipsnyje yra numatytos visai kitokios dotacijų ribos įvairiems verslo subjektams (pvz., MVĮ) ir kultūros sektoriaus subjektams. Suprantame, kad kadangi projektas yra komercinės paskirties, tai taikomų išimčių dėl dotacijų intensyvumo ir dydžio šiuo atveju nebus galima pritaikyti, tačiau vis tiek norėtume Jūsų išaiškinimo dėl maksimalaus dotacijų dydžio vienai įmonei įgyvendinant aprašytą projektą.*
* ***Ar teisingai suprantame, kad jeigu būtų sukurta dotacijų priemonė, kuria galėtų pasinaudoti atskiros KKI sektoriaus įmonės to paties projekto įgyvendinimui, o ne viena įmonė ar įmonių grupė, siekianti įgyvendinti aprašytą objektą, tai vertinant iš valstybės pagalbos reglamentavimo perspektyvos tokios dotacijų priemonės, kai to paties projekto įgyvendinimui paramą gauti gali daugiau nei vienas subjektas, sukūrimas neturėtų įtakos galimam išmokėti dotacijų (paramos) kiekiui tam pačiam finansuotinam objektui, nes lėšos vis tiek būtų panaudotos to paties objekto (infrastruktūros) kūrimui? O galbūt galima būtų maksimizuoti išmokamų dotacijų kiekį to paties projekto finansavimui, jeigu projektą įgyvendintų atskiros įmonės?***
* ***Ar teisingai suprantame, kad jeigu projektas būtų skaidomas etapais, o parama būtų teikiama tai pačiai KKI sektoriaus įmonei, tai toks dotacijų teikimo būdas taip pat neturėtų įtakos maksimaliai išmokėtinai dotacijų (paramos) sumai? Jei taip, tai kiek laiko (metų) turi praeiti, kad valstybės dotacijų (paramos) dydžio apribojimai „atsilaisvintų“ po pirminio paramos suteikimo?***
* ***Gal visgi butu galima, pvz., pagal Sutarties dėl Europos Sąjungos veikimo 108 straipsnį (arba kurį nors kitą minėtos sutarties ar kitą reglamentą) notifikuoti Europos Komisijai individualią valstybės pagalbos schemą ir skirti atrinktai KKI sektoriaus įmonei kad ir 7, 10 ar 15 mln. Eur valstybės pagalbą? Kokia galėtų būtų maksimali pagalbos suma tokiu atveju, kai yra notifikuojama EK?***

*Nagrinėjant paklausimą UAB „BGI Consulting“ atstovai mielai pasidalintų detalesne kontekstine informacija. Esant poreikiui galite susisiekti su BGI Consulting analitiku–ekonomistu Kasparu Vasiliausku (el. paštas* [*kasparas@bgiconsulting.lt*](mailto:kasparas@bgiconsulting.lt)*, tel. nr. + 37064945044). Papildomos kontekstinės informacijos taip pat galite teirautis FM ir KM atstovių, atitinkamai, Neringos Morkvėnienės (el. paštas* [*neringa.morkveniene@finmin.lt*](mailto:neringa.morkveniene@finmin.lt)*, tel. nr. +37069032017) ir Daivos Nazarovienės (el. paštas* [*daiva.nazaroviene@lrkm.lt*](mailto:daiva.nazaroviene@lrkm.lt)*, tel. nr. +37067014940)*

# Priedas 3. Konkurencijos tarybos atsakymas.

1. *Lietuvos Respublikos konkurencijos taryba 2022 m. gruodžio 20 d. gavo UAB „BGI Consulting” užklausą, kurioje prašoma paaiškinti (pakonsultuoti) dėl 2021–2027 m. programavimo laikotarpiu tikėtinų finansinių priemonių (toliau – FP), kurių tarpe būtų numatytas FP mechanizmas finansuoti kino filmų studijos ir administracinių patalpų infrastruktūros kūrimo projekto įgyvendinimą, kai didžiausias investicijų poreikis tektų su kino filmų studijos įkūrimu susijusių investicijų finansavimui (nekilnojamojo turto įsigijimui, statybos darbams bei reikiamos įrangos įsigijimui), o mažesnioji investicijų dalis tektų administracinių patalpų statybai (toliau – Užklausa)*.
2. *Dėkojame už pateiktą Užklausą.*
3. *Užklausoje teikiate klausimus, susijusius su valstybės pagalbos reikalavimais, numatytais 2014 m. birželio 17 d. Komisijos reglamente  (ES) Nr.*[*651/2014*](http://eur-lex.europa.eu/legal-content/LT/TXT/PDF/?uri=OJ:JOL_2014_187_R_0001&from=EN)*, kuriuo tam tikrų kategorijų pagalba skelbiama suderinama su vidaus rinka taikant Sutarties 107 ir 108 straipsnius su pakeitimais (toliau – BBIR), kurių reikėtų laikytis planuojant numatomo projekto finansavimą dotacijų forma. Vis tik Užklausoje keliami klausimai yra pernelyg abstraktaus pobūdžio, todėl nesant konkrečių detalių nėra galimybės tiksliai į juos atsakyti.*
4. *Atkreipiame dėmesį, kad pagal Lietuvos Respublikos konkurencijos įstatymo 55 straipsnio 1 dalies nuostatas, Konkurencijos taryba yra koordinuojanti institucija valstybės pagalbos, kuriai taikomos Europos Sąjungos valstybės pagalbos taisyklės, klausimais. Tuo tarpu nei Konkurencijos įstatymas, nei kiti teisės aktai nesuteikia teisės Konkurencijos tarybai aiškinti Europos Sąjungos teisės aktų nuostatų. Atsižvelgiant į tai, pažymime, kad šiame rašte yra pateikiama tik rekomendacinio pobūdžio Konkurencijos tarybos nuomonė dėl valstybės pagalbos taisyklių taikymo Užklausoje nurodytu atveju. Be to, atsakymai į Užklausoje pateiktus klausimus priklauso nuo to, kokiu valstybės pagalbos teikimą reglamentuojančiu Europos Sąjungos teisiniu pagrindu remiantis bus nuspręsta finansuoti projektą.*
5. *Iš Jūsų rašto galima suprasti, kad yra svarstoma projektui pritaikyti BBIR nuostatas. BBIR III skyriaus 54 straipsniu kino gamybai nustatyta išimtis netaikoma kino studijų infrastruktūrai, todėl šiuo pagrindu naudojantis negali būti finansuojama kino studijų infrastruktūra. BBIR 4 straipsnyje yra numatytos dotacijų ribos toms veikloms, kurias pagal BBIR leistina finansuoti. Jei veiklos nėra leistina finansuoti, 4 straipsnis nėra taikomas.*
6. *Atsakant į Jūsų klausimus dėl dotacijų maksimizavimo ir dėl projektų skaidymo, pažymime, kad BBIR 4 straipsnio 2 dalies nuostatoje numatyta, kad 1 dalyje nustatytos arba nurodytos ribos negali būti apeinamos dirbtinai išskaidant pagalbos schemas arba pagalbos projektus.*
7. *Siūlytume įvertinti galimybę minimo projekto atžvilgiu taikyti BBIR 14 straipsnį, numatantį regioninės investicinės pagalbos teikimą. Atkreiptinas dėmesys, kad, tuo atveju, jeigu būtų pasirinkta projektą įgyvendinti vadovaujantis BBIR 14 straipsnio nuostatomis, pagalbos dydis ir intensyvumas priklausytų nuo Lietuvos 2022 m. sausio 1 d. – 2027 m. gruodžio 31 d. laikotarpio regioninės pagalbos žemėlapyje, kurį 2021 m lapkričio 25 d. patvirtino[[12]](#footnote-12) Europos Komisija, konkrečiai Lietuvos teritorijai nustatyto pagalbos intensyvumo.*
8. *Konkurencijos tarybos nuomone, parama Užklausoje aptariamam projektui galėtų būti teikiama ir ne pagal BBIR nuostatas, o notifikavus priemonę Europos Komisijai. Tokiu atveju reikėtų konkrečiai įvertinti, kokiu valstybės pagalbos teikimą reglamentuojančiu Europos Sąjungos teisiniu pagrindu vadovaujantis ji galėtų būti teikiama (pavyzdžiui, Komisijos komunikatu dėl valstybės pagalbos filmams ir kitiems garso ir vaizdo kūriniams, Komisijos komunikatu „Regioninės valstybės pagalbos gairėmis“, Sutarties dėl Europos Sąjungos veikimo 107 straipsnio 3 dalimi ir pan.), atitinkamai įvertinti galimą jos intensyvumą ir pateikti Europos Komisijai pranešimą Sutarties dėl Europos Sąjungos veikimo 108 straipsnio 3 dalyje nustatyta tvarka. Europos Komisija pateiktų nuomonę tiek dėl teikiamos paramos apimties, tiek dėl galimo jos intensyvumo, kitų sąlygų.*
9. *Jeigu Jums kiltų klausimų dėl šiame rašte pateiktos informacijos, prašome kreiptis žemiau nurodytais kontaktais.*

*Tarybos narė Medeina Augustinavičienė*

*Daiva Griciūtė, tel. (+370) 646 65987, el. p.* [*Daiva.Griciute@kt.gov.lt*](mailto:Daiva.Griciute@kt.gov.lt)

1. Interviu respondentų sąrašas pateikiamas priede 1. [↑](#footnote-ref-1)
2. Lietuvos Respublikos kultūros ministro įsakymas dėl kultūros ir kūrybinių industrijų politikos 2015–2021 metų plėtros krypčių patvirtinimo, Nr. ĮV–524, 2015–07–31. Prieiga internetu: [https://www.e–tar.lt/portal/lt/legalAct/4a213850378411e5aee6f3ae4a9cfa2d](https://www.e-tar.lt/portal/lt/legalAct/4a213850378411e5aee6f3ae4a9cfa2d) [↑](#footnote-ref-2)
3. [Dėl 2021–2030 metų Nacionalinio pažangos plano patvirtinimo, patvirtinta LR Vyriausybės nutarimu Nr. 998, 2020–09–09. Prieiga internetu: https://e–seimas.lrs.lt/portal/legalAct/lt/TAD/c1259440f7dd11eab72ddb4a109da1b5/asr](https://e-seimas.lrs.lt/portal/legalAct/lt/TAD/c1259440f7dd11eab72ddb4a109da1b5/asr) [↑](#footnote-ref-3)
4. Šaltinis: [https://osp.stat.gov.lt/statistiniu–rodikliu–analize?hash=136dde37–db7f–4f71–a9ae–b20ad81c2479#/](https://osp.stat.gov.lt/statistiniu-rodikliu-analize?hash=136dde37-db7f-4f71-a9ae-b20ad81c2479#/) [↑](#footnote-ref-4)
5. Šaltinis: [https://osp.stat.gov.lt/statistiniu–rodikliu–analize?hash=9ee106c7–881d–4ffb–aed7–5b05e31b6c18#/](https://osp.stat.gov.lt/statistiniu-rodikliu-analize?hash=9ee106c7-881d-4ffb-aed7-5b05e31b6c18#/) [↑](#footnote-ref-5)
6. Šaltinis: [https://osp.stat.gov.lt/statistiniu–rodikliu–analize?hash=136dde37–db7f–4f71–a9ae–b20ad81c2479#/](https://osp.stat.gov.lt/statistiniu-rodikliu-analize?hash=136dde37-db7f-4f71-a9ae-b20ad81c2479#/) [↑](#footnote-ref-6)
7. COVID-19 pandemijos ir kitų 2020-2022 m. krizių poveikis kultūros ir kūrybiniam sektoriui, Lietuvos kultūros taryba, 2023 m. [↑](#footnote-ref-7)
8. Lietuvos Respublikos kultūros ministro įsakymas dėl kultūros ir kūrybinių industrijų politikos 2015–2021 metų plėtros krypčių patvirtinimo, Nr. ĮV–524, 2015–07–31. Prieiga internetu: [https://www.e–tar.lt/portal/lt/legalAct/4a213850378411e5aee6f3ae4a9cfa2d](https://www.e-tar.lt/portal/lt/legalAct/4a213850378411e5aee6f3ae4a9cfa2d) [↑](#footnote-ref-8)
9. 2014 m. birželio 17 d. Komisijos Reglamentas (ES) Nr. 651/2014 kuriuo tam tikrų kategorijų pagalba skelbiama suderinama su vidaus rinka taikant Sutarties 107 ir 108 straipsnius [↑](#footnote-ref-9)
10. Žr. https://ec.europa.eu/competition/state\_aid/cases1/202149/SA\_64485\_50316C7D-0100-C845-9CD6-EF8AC88BE8A6\_34\_1.pdf [↑](#footnote-ref-10)
11. Komisijos komunikatas „Regioninės valstybės pagalbos gairės“ (2021/C 153/01) [↑](#footnote-ref-11)
12. Žr. https://ec.europa.eu/competition/state\_aid/cases1/202149/SA\_64485\_50316C7D-0100-C845-9CD6-EF8AC88BE8A6\_34\_1.pdf [↑](#footnote-ref-12)